ກອງປະຊຸມຄົບຄະນະ ບໍລິຫານງານພັກແຂວງອຸດົມໄຊ ຄັ້ງທີ 3 ສະໄໝທີ VIII
ກອງປະຊຸມຄົບຄະນະບໍລິຫານງານພັກແຂວງອຸດົມໄຊຄັ້ງທີ 3 ສະໄໝທີ VIII ໄດ້ເປີດຂຶ້ນຢ່າງເປັນທາງການໃນຕອນເຊົ້າວັນທີ 30 ພຶດສະພາ 2016 ທີ່ຫ້ອງປະຊຸມຫ້ອງວ່າການປົກຄອງແຂວງອຸດົມໄຊໃຫ້ກຽດເປັນປະທານໂດຍ ທ່ານ ເພັດສາຄອນ ຫຼວງອາໄພ ກຳມະການສູນກາງພັກ ເລຂາພັກແຂວງ ເຈົ້າແຂວງອຸດົມໄຊ, ເຂົ້າຮ່ວມມີເລຂາພັກແຂວງ, ຄະນະປະຈຳພັກແຂວງ, ກຳມະການພັກແຂວງເຈົ້າເມືອງ, ຫົວໜ້າພະແນກການ, ອົງການທຽບເທົ່າຂັ້ນແຂວງ, ສອງກອງບັນຊາການ ທະຫານ-ຕຳຫຼວດ ແລະ ລັດວິສາຫະກິດພາຍໃນແຂວງອຸດົມໄຊເຂົ້າຮ່ວມ.
ໃນກອງປະຊຸມຄັ້ງນີ້ແມ່ນໄດ້ຮັບການຜ່ານບົດສະຫຼຸບການຈັດຕັ້ງປະຕິບັດແຜນພັດທະນາເສດຖະກິດ – ສັງຄົມຂອງແຂວງອຸດົມໄຊໃນໄລຍະ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ, ຮັບຟັງການຜ່ານວິໄສທັດ, ຍຸດທະສາດ ແລະ ແຜນພັດທະນາເສດຖະກິດ – ສັງຄົມ 5 ປີຄັ້ງທີ VIII ຂອງແຂວງ, ຜ່ານແຜນງົບປະມານແຫ່ງລັດ 5 ປີຄັ້ງທີ 8 ຂອງແຂວງ, ແລະ ແຜນງົບປະມານປະຈຳປີ 2017, ຮັບຟັງການຜ່ານແຜນແມ່ບົດຂອງຄະນະກຳມະການຊຸກຍູ້, ປັບປຸງ, ກວດກາວຽກງານກໍ່ສ້າງພັກ – ພະນັກງານຂັ້ນແຂວງ, ແຜນແມ່ບົດຂອງຄະນະກຳມະການເຊື່ອມໂຍງເສດຖະກິດ – ການທ່ອງທ່ຽວ, ແຜນແມ່ບົດຄະນະກຳມະການຮັບຜິດຊອບວຽກງານອານາໄມເທດສະບານເມືອງໄຊຕາມທິດ 4 ສໍ, ແຜນແມ່ບົດຂອງຄະນະກຳມະການຊຸກຍູ້ – ສົ່ງເສີມການຜະລິດເປັນສິນຄ້າ, ແຜນແມ່ບົດຂອງຄະນະກຳມະການປັບປຸງສະພາການຄ້າ ແລະ ວິສາຫະກິດ, ແຜນແມ່ບົດຂອງຄະນະກຳມະການແກ້ໄຂປະກົດການຫຍໍ້ທໍ້ ແລະ ກວດກາຄວບຄຸມຢາເສບຕິດ, ແຜນແມ່ບົດຂອງຄະນະກຳມະການຈັດເກັບລາຍຮັບ, ຜ່ານບົດລາຍງານຂອງຄະນະປະເມີນຜົນການປູກກ້ວຍຫອມໃນໄລຍະຜ່ານມາ ແລະ ຈະໄດ້ຮັບຟັງການຜ່ານມະຕິຕົກລົງຂອງຄະນະປະຈຳພັກແຂວງ ວ່າດ້ວຍການແບ່ງຄວາມຮັບຜິດຊອບຂອງຄະນະບໍລິຫານງານພັກແຂວງອຸດົມໄຊ ເຊິງຜູ້ແທນກອງປະຊຸມກໍຈະໄດ້ພ້ອມກັນຄົ້ນຄວ້າປະກອບຄຄຳເຫັນໃສວິໄສທັດ ແລະ ບັນດາທິດທາງແຜນການໜ້າວຽກຕ່າງໆໃຫ້ມີຄວາມສົມບູນຂຶ້ນ ເພື່ອກະກຽມນຳສະເໜີຕໍ່ກອງປະຊຸມສະພາປະຊາຊົນແຂວງອຸດົມໄຊ ພິຈາລະນາ ຄົ້ນຄວ້າ ຮັບຮອງ.
ຂ່າວ: ສີຈັນ ເກດວົງສາ